РЕПУБЛИКА БЪЛГАРИЯ
4-во НАРОДНО СЪБРАНИЕ

Проект!
Законопроект за изменение и допълнение
на Закона за енергетиката

§ 1. Чл. 3, ал. 2 се изменя, както следва: 
„(2) Министърът на икономиката, енергетиката и туризма внася за приемане от Министерския съвет Енергийна стратегия на Република България, която се одобрява от Народното събрание с решение”. 

§ 2. Добавя се нова ал. 3 към чл. 3, както следва: 
„(3) Енергийната стратегия на Република България определя основните цели, етапи, средства и методи за развитие на енергетиката”.

§ 3. Чл. 4, ал. 2, т.1 се изменя, както следва: 
„1. разработва и внася за приемане от Министерския съвет Енергийна стратегия на Република България, която се одобрява от Народното събрание с решение”.

§ 4. Чл. 4, ал. 3 се изменя, както следва: 
„(3) Одобрената от Народното събрание Енергийна стратегия по чл. 4, ал. 2, т.1 се обнародва в „Държавен вестник”.”

§ 5. Чл. 8, ал. 5 се изменя, както следва:
„(5) Министърът на икономиката, енергетиката и туризма провежда енергийна политика, насочена към енергийно развитие на страната при ефективно използване на енергията и енергийните ресурси и задоволяване потребностите на обществото от електрическа и топлинна енергия, природен газ, нефтопродукти и твърди горива въз основа на общите прогнозни енергийни баланси и в съответствие с одобрената от Народното събрание Енергийна стратегия.”

Вносители:
                                                                        Мартин Димитров
						 
Иван Н. Иванов

Мотиви

Основната идея, залегнала в настоящия законопроект, е тази за възстановяване участието на Народното събрание в приемане на Енергийната стратегия на Република България. Факт е, че сега действащата Енергийната стратегия от 2002г. е приета с решение на Министерски съвет, но в крайна сметка е одобрена именно от Народното събрание. Недопустимо е един стратегически за страната документ да не бъде подложен на одобрение от страна на Парламента. Участието на законодателния орган на държавата в одобрението на Националната енергийна стратегия би осигурило в много по-голяма степен прозрачност и легитимност на този документ. Без обсъждане в Народното събрание българските граждани, медиите и обществото като цяло биха останали в голяма степен неинформирани за съдържанието, принципите и основните разчети и прогнози, заложени в Енергийната стратегия.

Според чл. 3, ал. 2 от Закона за енергийната ефективност, Народното събрание приема Национална стратегия по енергийна ефективност на Република България. От тази гледна точка няма нищо по-логично Народното събрание да бъде държавния орган, който одобрява и Националната енергийна стратегия. С предлаганите изменения и допълнения а Закона за енергетиката се гарантира по-голяма публичност и отчетност на държавното управление. Същевременно се възстановява положителната практика именно националния законодателен орган да одобрява един изключително важен за държавата, обществото и икономиката документ.

София, 21.10.2009 г.				Вносители:

						Мартин Димитров

						Иван Н. Иванов